b'\n_START_ARTICLE_\nOluf Mortensen (Baden)\n_START_PARAGRAPH_\nOluf Mortensen Baden (d\xc3\xb8d 28. august 1485) var biskop i Roskilde Domkirke._NEWLINE_Han h\xc3\xb8rte til en sj\xc3\xa6llandsk sl\xc3\xa6gt. Oluf Mortensen n\xc3\xa6vnes allerede 1441 som \xc3\xa6rkedegn i Roskilde og kong Christoffer af Bayerns kansler, hvilken v\xc3\xa6rdighed han ogs\xc3\xa5 bekl\xc3\xa6dte i begyndelsen af Christian 1.s regering. I 1448 var han provst, og 1461 blev han biskop i Roskilde. Han har i begge disse stillinger gjort sig h\xc3\xb8jt fortjent ved genopf\xc3\xb8relsen af Roskilde Domkirke efter branden 1443, og han indviede 1464 den nye bygning, hvis m\xc3\xa6gtige centralspir han har ladet rejse. Han har ogs\xc3\xa5 opf\xc3\xb8rt det nord\xc3\xb8stlige v\xc3\xa5benhus med den sk\xc3\xb8nne, ornamentrige spidsbuegavl, ligesom han stiftede og funderede Sankt Birgitta kapellet, i hvilket han selv blev begravet, og hvor endnu hans i nyere tider st\xc3\xa6rkt restaurerede ligsten findes bevaret. Som rigets \xc3\xb8verste kansler har han v\xc3\xa6ret deltager i sin tids politiske historie, og endnu \xc3\xa5ret f\xc3\xb8r sin d\xc3\xb8d ses han at have taget levende del i forhandlinger med hanseatiske sendebud. Sk\xc3\xb8nt kongens ven og trofaste st\xc3\xb8tte fors\xc3\xb8mte han dog ikke lige over for denne at h\xc3\xa6vde sit stift adkomst til K\xc3\xb8benhavns Slot og by, om end uden virkning. Han d\xc3\xb8de 28. august 1485 og m\xc3\xa5 regnes blandt de af Roskilde Stift mest fortjentsfulde bisper.'